Papua Ny-Guinea: Flere drept i massakre
– Det er vanskelig å fatte, sier den lokale politisjefen.  Mennene er trolig blitt skutt og drept i et bakholdsangrep, sier politiet til den australske rikskringkasteren ABC.  De meldte først om 53 drepte, men skriver klokken 06 norsk tid at det lokale politiet har nedjustert tallet til 26.  Andre medier, som AFP og BBC, skriver at det er snakk om 64 drepte. Også de siterer lokalt politi.  Hendelsen skjedde i distriktet Wapenamanda i provinsen Enga i Papua Ny-Guinea. Drapene knyttes til en pågående rivalisering mellom ulike urfolksstammer i området, som også omtales som høylandet.  Massakren er en kraftig eskalering av denne volden, og sies å være den verste på flere år, skriver BBC.  – Disse stammemedlemmene har blitt drept over hele landsbygda, også i utilgjengelige skogsområder, sier fungerende politisjef George Kakas til ABC. Papua Ny-Guinea er et land på Guinea-halvøya. Landet grenser til Indonesia, og ligger nord for Australia:  – Det er vanskelig å fatte Den lokale avisen Post Courier skriver at våpen som AK47 og M4- og M16-rifler ble brukt i massakren, i tillegg til flere hjemmelagede våpen.  Bilder fra stedet viser flere lik som samles sammen og lastes opp på en politibil, skriver kanalen. – Vi har begynt å samle sammen lik over hele området, på veiene og langs elven, og de ble lastet opp på politibiler, sier den fungerende politisjefen.  De 64 drepte skal ifølge politisjef Kakas ha vært på vei til å gå til angrep på en nabostamme da de ble utsatt for et bakholdsangrep. – Dette er helt klar den største drapssaken jeg har sett i Enga, kanskje i hele Papua Ny-Guinea, sier han og legger til:  – Vi er alle knust og påvirket av dette. Det er vanskelig å fatte.  Volden har eskalert Stillehavsnasjonen Papua Ny-Guinea har hundrevis av ulike stammer, mange av dem med tilholdssted i svært avsidesliggende områder.  Stammer i høylandet har i hundrevis av år ligget i strid med hverandre, skriver NTB. I fjor ble provinsen avstengt i flere måneder i et forsøk på å stanse tilførselen av våpen og ammunisjon.  Ifølge ABC er flere landsbyer i Enga-provinsen brent ned til grunnen de siste månedene.  I september sa det lokale politiet til ABC at konflikten mellom stammene i området blusset opp etter et angrep under en begravelse i mai. Fem personer ble drept med kniver og økser, og hevnangrepene i ettertid kom raskt ut av kontroll, sier politiet.  – Dette er veldig, veldig trist for oss i provinsen, og det er dårlig for landet vårt, sier guvernøren i Enga-provinsen Peter Ipatas. Australia: Klare til å bidra Australias statsminister Anthony Albanese omtaler hendelsen som svært urovekkende.  – Vi bidrar med støtte, spesielt til å trene opp politifolk og til sikkerheten i landet, sier han, og legger til:  – Vi er klare til å bidra med det vi kan for å hjelpe våre venner i Papua Ny-Guinea, legger han til. 
Flere titalls personer er ifølge det lokale politiet drept i en massakre provinsen Enga i Papua Ny-Guinea.  Hendelsen knyttes til en pågående rivalisering mellom ulike urfolksstammer i området.  Ifølge politiet ble det brukt kraftige automatvåpen i det som omtales som et bakholdsangrep.  – Dette er veldig, veldig trist for oss i provinsen, og det er dårlig for landet vårt, sier guvernør i Enga-provinsen Peter Ipatas. Australske myndigheter, som allerede bidrar med opplæring av politifolk i landet, har sagt at de er klare til å hjelpe. 